Årets første skybrud rammer Jylland i eftermiddag - senere kan der også komme skybrud andre steder.

Det er lunt ligesom de foregående dage, og nu er luftfugtigheden også steget. Det betyder ingredienserne til skybrud er tilstede, og ifølge prognoserne udløses årets første skybrud i eftermiddag. TV 2 Vejret har derfor varslet risiko for skybrud. I den centrale og østlige del af Jylland samt Vestfyn er risikoen størst. Skybrud er defineret ved minimum 15 millimeter regn på 30 minutter. Det er så intenst regn, at kloaknettet har svært ved at følge med. Derfor forekommer der ofte oversvømmelser ved skybrud. Lokale skybrud - ikke regionsområder med skybrud Skybrud er et ret lokalt fænomen. Det vil sige, at det sjældent forekommer over et stort område på en gang. Derfor er det også kun på mindre lokationer, der forventes skybrud. Det er ikke til at sige præcis, hvor skybruddet vil opstå. Det kan sammenlignes med en gryde med vand, som opvarmes. Det er ikke til at sige, hvor i gryden de første bobler opstår. Første skybrud kommer som forventet Siden 2011 har der været gode data til at registrere skybrud. Siden 2011 har vi gennemsnitligt registreret årets første skybrud 17. maj. Skybrud er et sommerfænomen, hvor de fleste skybrud forekommer i de tre sommermåneder. Normalt optræder der skybrud 2-3 gange i maj.